四印室長句效劉信夫作呈信夫
作者：楊萬里
朝代：宋

paragraphs: 廣文眼力自超然，作室題詩字字研。
憤世嫉邪聊爾耳，未必崔君真鶴言。
涪州別駕亦浪語，渠家四印何曾鑄。
漫向世人言養生，涪州却回宜州去。
廣文平生不解愁，只將詩句敵清秋。
白浪如山風打頭，江南江北一虛舟。
坐上無氈惟有客，青燈枉草强邊策。
萬言萬當不如默，誤人又指庭前柏。